Vuurwapenwet: ‘Burgers moet hulself kan beskerm’  Die wysigingswetsontwerp is Vrydag in die Staatskoerant gepubliseer. (Argieffoto ter illustrasie) Die burgerregte-organisasie AfriForum sê dat hy die voorgestelde wysigingswetsontwerp omtrent die besit van vuurwapens sal beveg – onder meer die verwydering van selfverdediging as ’n rede om ’n vuurwapen te besit. Maroela Media het vroeër berig dat die wysigingswetsontwerp voorstel dat die wet gewysig word sodat “die aansoeker ’n geldige rede moet verskaf vir die besit van ’n vuurwapen en sodat geen vuurwapenlisensie uitgereik sal word vir selfverdedigingsredes nie”. Dié wysigingswetsontwerp is Vrydag in die Staatskoerant gepubliseer en die afgelope naweek oopgestel vir kommentaar. “Die wysigings is irrasioneel en roekeloos veral aangesien dié konsep die vermoë van burgers ontneem om ’n vuurwapen vir selfverdedigingsdoeleindes te besit,” sê Marnus Kamfer, regs-en-risikobestuurder by AfriForum. “Burgers moet oor die vermoë beskik om hulself en hul gesinne, binne die raamwerk van die wet, teen misdadigers te beskerm.” Kamfer sê die konsep van die wetsontwerp is ’n aanval op gemeenskappe se weerbaarheid. “Hierdie konsep, in sy huidige formaat, sal tot gevolg hê dat burgers weerloos gelaat word in ’n land waar die Suid-Afrikaanse Polisiediens reeds ruiterlik erken het dat hy nie oor die vermoë beskik om die burgers van die land teen ’n misdaadvlaag te kan beskerm nie.” Bheki Cele, minister van polisie, het sowat twee weke gelede die misdaadstatistieke van die vierde kwartaal van die 2020-’21-boekjaar bekendgemaak, waarin hy onder meer aangedui het dat moord en poging tot moord in Suid-Afrika met onderskeidelik 8,4% en 8,7% gestyg het. Plaasaanvalle en -moorde het ook verdubbel vergeleke dieselfde tydperk verlede jaar. Die DA sowel as die VF Plus het Saterdag hulle kommer en teenkanting vir die wysigingswetsontwerp uitgespreek.